10. การควบคุมภายใน

บริษัทได้ให้ความสำคัญกับระบบการควบคุมภายในตั้งแต่การวางแผนงานประจำปี การดำเนินงาน
และการติดตามประเมินผล เพื่อให้บรรลุวัตถุประสงค์ตามเป้าหมายที่กำหนดขึ้น ทั้งนี้
การดำเนินการทุกขั้นตอนจะเป็นไปตามระเบียบของบริษัท และข้อบังคับทางกฎหมายที่เกี่ยวข้อง
ที่ผ่านมาบริษัทได้กำหนดนโยบายการดำเนินงานที่เกี่ยวข้องกับการควบคุมภายในของฝ่ายบริหารดังนี้

1.  บริษัทได้กำหนดผังองค์กร (Organization Chart) ที่สอดคล้องกับกลยุทธ์ในการทำธุรกิจ
    โดยแบ่งแยกตามสายผลิตภัณฑ์ที่สำคัญ มีการกำหนดอำนาจหน้าที่และความรับผิดชอบ (Roles &
    Responsibilities) ของทุกหน่วยงาน
    ตลอดจนวัตถุประสงค์ที่สามารถวัดผลการดำเนินงานได้

2.  บริษัทได้จัดให้มีการทำกระบวนการขั้นตอนการทำงาน (Business Process)
    ที่กำหนดระเบียบและวิธีปฏิบัติในการทำงานเป็นลายลักษณ์อักษร
    แยกเป็นสายการขายและการตลาด สายปฏิบัติการ และสายการเงิน
    โดยมีการกำหนดผู้มีอำนาจหน้าที่แยกจากกันอย่างชัดเจน สามารถควบคุมตรวจสอบได้
    และผู้ที่ต้องใช้ข้อมูลเกี่ยวกับกระบวนการทำงานดังกล่าว สามารถเข้าถึงข้อมูลได้สะดวก
    รวดเร็ว โดยบริษัทได้นำระบบ Intranet มาใช้ในการควบคุมเอกสารดังกล่าว

3.  บริษัทได้รับมาตรฐาน ISO9001:2000 ทั้งองค์กรในปี 2546 และในปี 2549
    บริษัทได้รับการตรวจติดตามระบบคุณภาพมาตรฐาน ISO9001:2000 จากบริษัท เอสจีเอส
    (ประเทศไทย) จำกัด จำนวน 2 ครั้ง
    ซึ่งผลการตรวจพบว่าบริษัทนำระบบมาตรฐานดังกล่าวไปใช้อย่างต่อเนื่องทั้งองค์กร

4.  บริษัทจัดให้มีคณะกรรมการตรวจสอบ (Audit Committee) และฝ่ายตรวจสอบภายใน
    ทำหน้าที่กำหนดแผนการตรวจสอบประจำปี การตรวจสอบตามขั้นตอนอย่างเพียงพอ
    และจัดทำรายงานผลการตรวจสอบต่อคณะกรรมการตรวจสอบและคณะกรรมการบริหารเป็นรายไตรมาส

ในรอบปี 2549 ฝ่ายตรวจสอบภายใน
ได้ปฏิบัติหน้าที่และขอบเขตความรับผิดชอบตามที่กำหนดในกฎบัตรฝ่ายตรวจสอบภายใน
โดยปฏิบัติงานตรวจสอบตามแผนการตรวจสอบประจำปี 2549
ซึ่งผ่านความเห็นชอบของคณะกรรมการตรวจสอบและ กรรมการบริหาร ได้ครบถ้วนตามที่กำหนดไว้
มีการสอบทานรายงานข้อมูลทางการเงินและ รายการที่เกี่ยวโยงกัน ได้ทั้ง 4 ไตรมาส
ซึ่งได้จัดทำเป็นรายงานผลการตรวจสอบภายใน เสนอต่อคณะกรรมการตรวจสอบ และผู้ที่เกี่ยวข้อง

นอกจากนี้ ฝ่ายตรวจสอบภายใน ได้ให้คำปรึกษา ข้อมูล และเสนอแนะวิธีการปรับปรุง การพัฒนา
ต่อผู้รับการตรวจสอบเมื่อได้เข้าปฏิบัติการตรวจสอบ
รวมทั้งฝึกอบรมและพัฒนาผู้ตรวจสอบภายในให้สามารถปฏิบัติงานตรวจสอบให้มีมาตรฐาน

5.  บริษัทได้จัดทำงบประมาณประจำปีเพื่อตั้งเป้าหมายผลการดำเนินงาน การบริหารทางการเงิน
    การกำหนดนโยบายการลงทุน เพื่อใช้ในการเปรียบเทียบผลการดำเนินงานที่เกิดขึ้นจริง

6.  บริษัทได้ติดตามและวิเคราะห์ปัจจัยความเสี่ยงที่จะเกิดขึ้น เช่น
    ความเสี่ยงจากการเปลี่ยนแปลงอัตราแลกเปลี่ยน ความเสี่ยงจากการบริหารเงินทุนหมุนเวียน
    และได้กำหนดเป็นนโยบายให้ผู้ปฏิบัติงาน ทำการป้องกันความเสี่ยงเหล่านั้นอย่างชัดเจน
    และมีนัยสำคัญ

7.  บริษัทได้แต่งตั้งที่ปรึกษากฎหมายอิสระเพื่อทำหน้าที่ให้คำปรึกษา
    การร่างสัญญาที่เป็นสาระสำคัญทางธุรกิจ และควบคุมการดำเนินการต่างๆ
    ที่เกี่ยวข้องทางกฎหมาย ให้เป็นไปตามกฎหมาย ระเบียบข้อบังคับของทางราชการ

8.  บริษัทได้แต่งตั้งที่ปรึกษาทางการเงินเพื่อให้คำปรึกษาเกี่ยวกับการระดมทุน
    และการหาแหล่งเงินทุนตลอดจนการแนะนำให้ปฏิบัติตามขั้นตอนของกฎหมายให้ถูกต้อง

9.  บริษัทมีระบบการติดตามประเมินผลโดยคณะกรรมการบริษัททุกเดือนเพื่อวิเคราะห์ผลการดำเนินงาน
    สภาพการแข่งขันทางธุรกิจ ตลอดจนข้อมูลทางการเงินที่สำคัญโดยเปรียบเทียบกับงบประมาณ
    ตลอดจนการนำไปสู่การพัฒนากลยุทธ์เพื่อการแข่งขัน

ในการประชุมคณะกรรมการ ครั้งที่ 1/2550 เมื่อวันที่ 26 กุมภาพันธ์ 2550
ซึ่งมีกรรมการตรวจสอบทุกคน ได้แก่ นายประวิตร ฉัตตะละดา นายชูชาติ วัฒนธรรม และ ดร.
วิรัช อภิเมธีธำรง เข้าร่วมประชุมด้วย
คณะกรรมการได้ทำการประเมินความเพียงพอของระบบการควบคุมภายใน
โดยคณะกรรมการได้แสดงความเห็นเกี่ยวกับการควบคุมการปฏิบัติงานของฝ่ายบริหารไว้ว่า
บริษัทมีการกำหนดขอบเขตอำนาจหน้าที่ผู้บริหารแต่ละระดับไว้อย่างชัดเจนแล้ว
รวมทั้งมีมาตรการที่รัดกุมในการติดตามให้การทำธุรกรรมระหว่างบริษัทกับผู้ถือหุ้นรายใหญ่ กรรมการ
ผู้บริหาร หรือผู้ที่เกี่ยวข้องกับบุคคลดังกล่าว
ต้องผ่านขั้นตอนการอนุมัติที่กำหนดโดยผู้ที่ไม่ได้มีส่วนได้เสียในธุรกรรมนั้น
โดยได้คำนึงถึงประโยชน์สูงสุดของบริษัทเป็นสำคัญ
และบริษัทมีมาตรการที่จะติดตามให้การดำเนินงานของบริษัทเป็นไปตามกฎหมายที่เกี่ยวข้อง
เพื่อลดความเสี่ยงในการประกอบธุรกิจและรักษาชื่อเสียงของบริษัท

ในกรณีที่ได้มีการอนุมัติธุรกรรมกับผู้ที่เกี่ยวข้องในลักษณะที่มีผลผูกพันบริษัทในระยะยาว
บริษัทได้มีการติดตามให้ปฏิบัติตามเงื่อนไขที่ตกลงไว้ตลอดระยะเวลาที่มีผลผูกพันบริษัท
สำหรับเงินลงทุนในบริษัทย่อยหรือบริษัทร่วม
บริษัทได้มีการติดตามดูแลการดำเนินงานของบริษัทย่อยหรือบริษัทร่วมอย่างสม่ำเสมอ
รวมทั้งมีการกำหนดทิศทางให้บุคคลที่บริษัทแต่งตั้งให้เป็นกรรมการหรือผู้บริหารในบริษัทดังกล่าวปฏิบัติ